РАЗДЗЕЛ. ЧАЛАВЕК І ЭКАЛОГІЯ

Урок 53. Янка Сіпакоў. “Беручы — аддаваць”

**ЗАДАЧЫ:** пазнаёміць вучняў са зместам і задачамі чарговага раздзела (на што будуць звяртаць увагу, якія ўменні будуць развіваць); фарміраваць уменне вызначаць у творы праблемы, узнятыя пісьменнікам; развіваць крытычнае мысленне, уменне даказваць сваё меркаванне з дапамогай тэксту; удасканальваць уменне выразна і правільна чытаць апавяданне ўголас з захаваннем інтанацыі сказа, паўз, патрэбнага тону і тэмпу; выхоўваць беражлівыя адносіны да прыроды.

Ход урока

Разгляд і аналіз с. 57 да тэматычнага раздзела “Чалавек і экалогія”.

Асэнсаванне загалоўка і гутарка па малюнку:

* Звярніце ўвагу на назву раздзела і малюнак да яго. Ці адпавядаюць яны адно аднаму? Чаму?
* Чым заняты дзеці? У якую пару года адбываюцца падзеі?
* Нашто патрэбна саджаць дрэвы?
* Чытанне і абмеркаванне сэнсу радкоў Віктара Шніпа пра беражлівае стаўленне да прыроды. Настаўнік выразна чытае верш і прапануе растлумачыць, да каго паэт звяртаецца з пытаннем, як вучні разумеюць гэтыя словы.
* Пра што, на вашу думку, будуць напісаны творы гэтага раздзела?
* Знаёмства з задачамі да раздзела (с. 57).
* Настаўнік прапануе класу самастойна прачытаць задачы да раздзела і вызначыць з іх адну новую. *(Вызначаць праблемы, узнятыя пісьменнікамі ў мастацкіх творах.)*
* Якія праблемы наогул існуюць у жыцці людзей? *(Праблемы стану здароўя, адсутнасці ўласнага жылля, узаемаадносін асобы ў калектыве і інш.)*
* Як вы разумееце значэнне спалучэння слоў на “экалагічную тэму”?

Настаўнік прапануе вучням самастойна пазнаёміцца з інфармацыяй рубрыкі “Цікава ведаць” (с. 58), даць вусны адказ на папярэдняе пытанне.

Работа з апавяданнем Янкі Сіпакова “Беручы — аддаваць”

1) Разгляд і абмеркаванне плаката на экалагічную тэму па пытаннях падручніка (рубрыка “У свеце прыгожага”, с. 58).

2) Тлумачэнне лексічнага значэння слоў ***стронгавы***,***аздоба*** і інш. (рубрыка “Слоўнік”, с. 59).

Выразнае чытанне тэксту “Беручы — аддаваць” настаўнікам. Першасная ацэнка яго ўспрыняцця вучнямі: ці спадабаўся твор Янкі Сіпакова? Чаму?

Перачытванне твора вучнямі моўчкі: падрыхтоўка адказу на пытанне 1 (с. 60).

Аналітычная гутарка па пытаннях і выкананне заданняў 2–5 метадычнага апарату. *(Адказы: 3. Пісьменніцкае разважанне на экалагічную тэму. 5. Заклік да чытача захоўваць прыродныя багацці i павялічваць ix.)*

Разгляд і абмеркаванне рэпрадукцыі карціны беларускага мастака Уладзіміра Анішчанкі “Мой родны кут” па пытаннях і заданнях падручніка (рубрыка “У свеце прыгожага”, с. 61).

Самастойнае чытанне і асэнсаванне інфармацыі з рубрыкі “Цікава ведаць” (с. 62).

Выпрацоўка выразнага чытання твора: падбор інтанацыі да сказаў, патрэбнага тэмпу, расстаноўка паўз.

Дамашняе заданне

Падрыхтаваць выразнае чытанне твора.

Падвядзенне вынікаў урока

* Над якой важнай праблемай у жыцці чалавека прымусіў пісьменнік задумацца і вас? Якім чынам можна вырашаць экалагічную праблему?

Урок 54. Генадзь Пашкоў. “Выратаванне вожыка”

**ЗАДАЧЫ:** развіваць творчыя здольнасці, крытычнае мысленне вучняў, уменне даказваць сваю думку з дапамогай тэксту; выпрацоўваць уменне ацэньваць дзеянні і ўчынкі герояў, падбіраць словы і выразы, эпізоды з тэксту для іх характарыстыкі; выхоўваць беражлівыя адносіны да дзікіх жывёл.

Ход урока

У час праверкі дамашняга задання настаўнік ацэньвае выразнае чытанне тэксту Янкі Сіпакова “Беручы — аддаваць”.

Работа з вершам Генадзя Пашкова “Выратаванне вожыка”

1) Работа па пытаннях рубрыкі “Успомніце” (с. 62).

2) Лексічная работа са словамі з верша (рубрыка “Слоўнік”). Увядзенне слоў ***акрыяць***, ***захутаць***, ***лоўж***і ***знямога***ў словазлучэнні і сказы.

Чытанне верша “Выратаванне вожыка” настаўнікам. Высвятленне эмацыянальнага ўспрыняцця твора вучнямі: “Якія радкі з верша выклікалі ў вас жаль і шкадаванне? Прачытайце іх. Ці спадабаўся вам учынак Наташы? Патлумачце”.

Самастойнае перачытванне твора вучнямі з мэтай пошуку адказу на пытанне 1 (с. 64).

Гутарка па пытаннях і выкананне заданняў 2–7 (с. 64): характарыстыка дзяўчынкі Наташы, вызначэнне тэмы і асноўнай думкі твора. *(Тэма ўзаемаадносін чалавека з дзікімі жывёламі. Адзначыць міласэрны ўчынак дзяўчынкі Наташы па выратаванні маленькага вожыка. Ухваліць яе думкі вярнуць звярка назад у лес.)*

* Параўнайце адносіны дзяўчынак да вожыкаў у казцы Паўла Ткачова “Хітрун” і ў вершы Генадзя Пашкова “Выратаванне вожыка”. *(Абедзве гераіні аказваюць дапамогу звяркам, беражліва ставяцца да іх. У вершы Генадзя Пашкова вожык быў нямоглы, знясілены, мокры, таму Наташа вымушана была ўзяць яго дахаты, каб ён трохі акрыяў.)*

Работа над выразным чытаннем верша: вызначэнне інтанацыі сказаў, расстаноўка паўз, падбор патрэбнага тону і тэмпу.

Чытанне і асэнсаванне інфармацыі з рубрыкі “Цікава ведаць” (с. 64).

Дамашняе заданне

Падрыхтаваць выразнае чытанне верша.

Падвядзенне вынікаў урока

* Якую праблему ставіць у сваім вершы Генадзь Пашкоў? Які жыццёвы ўрок вы атрымалі ад пісьменніка?

Урок 55. Міхась Пазнякоў. “Клён”

**ЗАДАЧЫ:** развіваць уменне ацэньваць думкі і ўчынкі героя-апавядальніка, падбіраць словы і зачытваць эпізоды для яго характарыстыкі; развіваць уменні працы з творам (выказваць уласныя адносіны да персанажа і зместу прачытанага, вызначаць узнятыя пісьменнікам праблемы); вучыць фармуляваць асноўную думку апавядання; выхоўваць беражлівыя адносіны да прыроды.

Ход урока

На этапе праверкі дамашняга задання ацэньваецца выразнае чытанне верша Генадзя Пашкова “Выратаванне вожыка”.

Работа з апавяданнем Міхася Пазнякова “Клён”

Чытанне і адгадванне загадак пра дрэвы (с. 69).

Арганізацыя слоўнікавай работы з незразумелымі словамі да апавядання, складанне ўласных сказаў са словамі ***прагал***,***хрушч*** і інш. (рубрыка “Слоўнік”, с. 64).

Чытанне твора настаўнікам. Вызначэнне першаснага ўспрымання апавядання вучнямі. Адказ на пытанні “Як вы ацэньваеце ўчынак апавядальніка, калі ён вырашыў сабраць кляновік (кляновы сок)?”, “Ці можна героя апраўдаць? Чаму?”.

Чытанне твора ўголас па сэнсавых частках з уключэннем адказаў на пытанні і выкананне заданняў 1–4, 6 метадычнага апарату (с. 67, 68). Выказванне чытацкіх адносін да герояў і зместу прачытанага, вызначэнне рыс характару героя-апавядальніка, асноўнай думкі твора.

Падрыхтоўка да падрабязнага пераказу ўрыўка з апавядання па пунктах складзенага плана (заданне 5). Бярэцца ўрывак ад слоў *“Памятаю і вельмі прыкрае…”* і да канца твора.

Прыкладны план:

1. Гэта адбылося ў сакавіку.

2. Няўдалыя надсечкі.

3. Нечаканае з’яўленне бацькі.

4. Тата спрабуе ўратаваць клён.

5. Дрэву пастаянна не шанцавала.

6. Бура.

7. Прагал у садзе.

Выкананне задання рубрыкі “Работа ў парах (групах)” (с. 68).

Самастойнае знаёмства з інфармацыяй пра выраз *“на арэхі”* і яе асэнсаванне (рубрыка “Цікава ведаць”, с. 68).

Слуханне вучнёўскіх маналогаў па пытаннях рубрыкі “Творчае заданне” (с. 69).

Разгляд рэпрадукцыі карціны Яраслава Зяблава “Клён” (рубрыка “У свеце прыгожага”, с. 70). Адказы на пытанні падручніка.

Дамашняе заданне

Падрабязны пераказ гісторыі пра клён.

Падвядзенне вынікаў урока

* На якую экалагічную праблему звярнуў увагу чытача ў сваім апавяданні Міхась Пазнякоў?

Урок 57. Міхась Даніленка. “Журка”

**ЗАДАЧЫ:**удасканальваць навык правільнага вымаўлення гукаў і захавання фанетычных норм пры чытанні; развіваць творчыя здольнасці прыдумваць уласную канцоўку твора, уменне ацэньваць учынкі герояў, складаць іх характарыстыку; вучыць разважаць над прачытаным, вытлумачваць ідэйную накіраванасць твора; фарміраваць уменне падбіраць загалоўкі да сэнсавых частак, складаць план апавядання; выхоўваць беражлівыя адносіны да птушак і звяроў.

Ход урока

У час праверкі дамашняга задання настаўнікам ацэньваецца вучнёўскае чытанне байкі Уладзіміра Правасуда “Вадзянік і Лесавік” і верша Петруся Броўкі “А ты хоць дрэва пасадзіў?”.

Маўленчую размінку можна правесці наступным чынам: прапанаваць вучням самастойна падрыхтаваць і прадэманстраваць правільнае вымаўленне гукаў беларускай мовы на матэрыяле верша Леаніда Дайнекі “У вясновым лесе” (с. 77).

З мэтай праверкі разумення вучнямі ідэйнай накіраванасці верша настаўнік можа задаць наступныя пытанні:

* Чаму, на вашу думку, Леанід Дайнека запрашае дзяцей наведаць лес менавіта вясною? *(Відаць, таму, што ў гэтую пару года прырода абуджаецца: дрэвы пачынаюць апранацца ў новае ўбранне, птушкі весела спяваюць, бо рады вяртанню на радзіму, і г. д.)*

Пры якой умове, на думку паэта, дзеці даведаюцца пра таямніцы лесу?

* Прачытайце адпаведныя радкі.

Работа з апавяданнем Міхася Даніленкі “Журка”

Знаёмства са словамі ***акалець***,***ямчэй***, ***жаўна***, ***рэшата*** і складанне з імі словазлучэнняў, сказаў (рубрыка “Слоўнік”, с. 77).

Чытанне настаўнікам апавядання “Журка”. Вызначэнне эмацыянальных адносін да прачытанага: “Якія ўражанні ўзніклі ў вас ад праслуханага апавядання? Чаму?”.

Прыдумванне сваёй развязкі да твора (рубрыка “Пафантазіруйце”, с. 79).

Самастойнае перачытванне апавядання вучнямі моўчкі: вызначэнне персанажаў у творы.

Аналітычная гутарка па пытаннях 1–6 метадычнага апарату падручніка (с. 79, 80). Выбарачнае чытанне. Вызначэнне тэмы і асноўнай думкі апавядання. *(Выратаванне бацькам пакалечанага жураўліка і далейшы клопат хлопчыка пра яго. Іх учынак — яскравы прыклад для пераймання таго, як неабходна ставіцца да бяды жывых істот.)*

Замест аналітычнай гутаркі па меркаванні настаўніка можна прапанаваць чацвёртакласнікам самастойна выканаць заданні па чытацкай граматнасці, папярэдне змясціўшы іх на аркушы А4:

*Дарагі дружа!*

*На гэты раз прапануем самастойна папрацаваць са зместам апавядання* ***Міхася Даніленкі “Журка”*** *(с. 77–79).*

**1. Як у дом Толіка трапіў Журка?**

а) Толікаў бацька прынёс дадому маладога жураўліка з перабітым крылом;

б) параненая птушка сама апусцілася на двор сям’і Толіка;

в) Толік знайшоў маладога жураўліка з перабітым крылом у суседнім лесе і прынёс яго дадому;

г) Толікаў бацька выпадкова знайшоў параненага жураўліка ў сваім двары.

**2. Чаму птушка спачатку “злосна шыпела, раскрывала дзюбу — спрабавала дзеўбануць хлопчыка”?**

а) Малады жураўлік па натуры быў агрэсіўнай птушкай;

б) Толік здзекаваўся з маладога жураўліка, а той адбіваўся ад хлопчыка;

в) жураўлік быў не прыручаны, баяўся людзей;

г) сабака Шарык ствараў неспакойныя абставіны — вось жураўлік і баяўся ўсіх.

**3. Што пазней паспрыяла дружбе Журкі з Толікам? Выпішы адпаведныя радкі з твора.**

**4. Вызнач паслядоўнасць падзей у апавяданні. Пастаў у клетачках адпаведныя лічбы.**

□ Бацька прынёс жураўліка.

□ Птушка шукае сяброў.

□ Развітанне.

□ Паводзіны і прыручэнне птушкі.

**5. Чаму бацька вырашыў загадзя папярэдзіць сына пра развітанне з жураўлём?**

а) Бацька заўважыў, што Толік шмат часу адводзіць птушцы, а на вучобу менш звяртае ўвагі;

б) бацька як вопытны чалавек і ляснік добра разумеў, што рана ці позна птушка сама пакіне іх сям’ю, бо любой жывёліне неабходна свабода і ўзаемаадносіны з падобнымі сабе;

в) таму што бацька баяўся, што Шарык, калі падрасце, можа знішчыць Журку;

г) бацька разумеў, што Толік, калі стане дарослым, перастане даглядаць птушку.

***Адказы:***

1. А.

2. В.

3. “Мусіць, таму, што хлопчык яго карміў, бавіў свой час з ім”.

4. 1, 3, 4, 2.

5. Б.

Калектыўная праверка пісьмовай тэставай работы і работа над памылкамі.

Самастойная работа вучняў па выкананні задання 7 (с. 80): перачытванне твора па частках, падбор загалоўкаў да асобных абзацаў кожнай часткі. Падрыхтоўка да падрабязнага пераказу апавядання па плане.

Прыкладны план апавядання:

*Частка І.*

1. Бацька прынёс скалечанага жураўліка.

2. Паводзіны птушкі ў першыя дні.

3. Прыручэнне Журкі.

*Частка ІІ.*

4. Жураўлік шукае сяброў.

5. Вясной.

*Частка ІІІ.*

6. Развітанне.

Дамашняе заданне

Падрыхтаваць падрабязны пераказ апавядання па плане.

Падвядзенне вынікаў урока

* У чым вы бачыце падабенства апавядання “Журка” і верша Генадзя Пашкова “Выратаванне вожыка”? Чым гэтыя творы адрозніваюцца? *(У абодвух творах паказана дапамога людзей прадстаўнікам жывёльнага свету. Адрозненне бачыцца ў жанрах: першы твор — апавяданне, другі — верш. У апавяданні дзейнічае хлопчык Толік і птушка, журавель. У вершы дзяўчынка Наташа ратуе вожыка.)*

Урок 58. Абагульненне па раздзеле “Чалавек і экалогія”

**ЗАДАЧЫ:** абагульніць тэматыку вывучаных твораў, узнавіць іх назвы і змест, на практычным узроўні вызначыць жанры; развіваць вуснае маўленне, творчае мысленне; пашыраць кругагляд вучняў; прывіваць цікавасць да чытання мастацкіх і навукова-папулярных твораў на экалагічную тэму.

**АБСТАЛЯВАННЕ:** крыжаванка “Экалогія”.

Ход урока

Праверка дамашняга задання: падрабязны пераказ вучнямі апавядання “Журка” па плане.

Работа па абагульненні вывучанага па раздзеле “Чалавек і экалогія”

Гутарка па пытаннях і выкананне заданняў рубрыкі “Праверце сябе” (с. 81, 82 падручніка).

Запаўненне крыжаванкі “Экалогія”.

Пытанні**:**

1. Спецыяліст па экалогіі. *(Эколаг.)*

2. Мянушка птушкі, якую даглядаў герой апавядання Міхася Даніленкі. *(Журка.)*

3. Казачны ўладар вадаёмаў і жывых істот у іх, геройбайкі Уладзіміра Правасуда. *(Вадзянік.)*


4. Назва дрэва, на ствале якога некалі ў дзяцінстве зрабіў зарубкі герой-апавядальнік Міхася Пазнякова. *(Клён.)*

5. Прозвішча аўтара верша “А ты хоць дрэва пасадзіў?” *(Броўка.)*

6. Што зрабіў Толік, герой апавядання “Журка”, са старога рэшата? *(Гняздо.)*

7. Казачны лясны дух, гаспадар лесу і звяроў, геройбайкі Уладзіміра Правасуда. *(Лесавік.)*

8. Кляновы сок. *(Кляновік.)*



Настаўнік можа прапанаваць вучням выканаць пісьмовую праверачную работу.

1. Пазнай твор па апорных словах і словазлучэннях. Абвядзі літару з правільным адказам.

*Невялікі сад, гульні каля клёна, бралі лісце, кляновы сок, пусты слоік, прагал.*

а) Я. Сіпакоў. “Беручы — аддаваць”;

б) П. Броўка. “А ты хоць дрэва пасадзіў?”;

в) М. Пазнякоў. “Клён”;

г) М. Даніленка. “Журка”.

2. Хто з герояў твораў гаворыць гэтыя словы? Укажы з дапамогай стрэлак.

— Іду туды, дзе плешчацца рака,

Як кажуць, у твае ўладанні,

Каб там абмыць свае, браточак, раны…

Мне не жыццё цяпер — бяда:

Уся забруджана вада…

— Хутка халады пачнуцца. Акалее, загіне, — сказаў ён. — А мы яго выхадзім...

— Бывай, Журка, — памахаў яму рукой…

Вадзянік

Лесавік

Бацька

Толік

3. Суаднясі ўзнятыя пісьменнікамі экалагічныя праблемы з адпаведнымі творамі. Укажы з дапамогай стрэлак.

*Захаванне чыстых* “Выратаванне вожыка”

*вадаёмаў і лясоў*

*Беражлівыя адносіны*

*да дрэў* “Журка”

*Добразычлівае стаўленне*

*людзей да жывёл* “Вадзянік і Лесавік”

*Дапамога пакалечанай*

*птушцы* “Клён”

4. Вызначы паслядоўнасць падзей у апавяданні Міхася Даніленкі “Журка”.

□ Бацька прынёс жураўліка.

□ Птушка шукае сяброў.

□ Развітанне.

□ Паводзіны і прыручэнне птушкі.

5. Устанаві адпаведнасць паміж творам і яго зместам. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А — 3, Б — 2, В — 1, Г — 4*.

|  |  |
| --- | --- |
| **Творы** | **Асноўная думка** |
| А) “Выратаванне вожыка” | 1) Экалагічная праблема, звязаная з забруджваннем вадаёмаў і лясоў |
| Б) “Клён” | 2) Міласэрны ўчынак дзяўчынкі па выратаванні маленькага звярка |
| В) “Вадзянік і Лесавік” | 3) Выратаванне пакалечанага жураўліка і клопат пра яго |
| Г) “Журка” | 4) Радасныя і прыкрыя ўспаміны з дзяцінства, усведамленне галоўным героем сваіх памылак, якія ўжо немагчыма выправіць у сталым узросце |

***Адказы:***

1. В.

2. Лесавік — “Іду туды, дзе плешчацца рака”; Вадзянік — “Мне не жыццё цяпер — бяда”; бацька — “Хутка халады пачнуцца”; Толік — “Бывай, Журка”;

3. “Вадзянік і Лесавік” — захаванне чыстых вадаёмаў і лясоў; “Клён” — беражлівыя адносіны да дрэў; “Выратаванне вожыка” — добразычлівае стаўленне людзей да жывёл; “Журка” — дапамога пакалечанай птушцы.

4. 1, 3, 4, 2.

5. А — 2, Б — 4, В — 1, Г — 3.

Дамашняе заданне

Падрыхтавацца да ўрока пазакласнага чытання на тэму “Трэба быць на зямлі гаспадаром”.

Рэфлексіўны этап

Самаацэнка набытых ведаў і ўменняў па вывучаным раздзеле.

Урок 59. Пазакласнае чытанне на тэму “Трэба быць на зямлі гаспадаром”

**ЗАДАЧЫ:** развіваць уменне асэнсавана ўспрымаць змест самастойна прачытаных мастацкіх твораў на экалагічную тэму; развіваць крытычнае мысленне, уменне даказваць сваё меркаванне; выхоўваць беражлівае стаўленне да прыроды.

**АБСТАЛЯВАННЕ:** выставы экалагічных плакатаў і кніг па тэме заняткаў, партрэт Ніла Гілевіча.

Ход урока

Арганізацыйна-матывацыйны этап

А) Прапануем урок пазакласнага чытання пачаць адразу з мэтавай устаноўкі: па прадэманстраваных плакатах здагадацца пра тое, якой тэмай яны аб’яднаны, і адпаведна — пра тэму заняткаў.

Б) Праз мультымедыйную ўстаноўку ці тэлевізар настаўнік паказвае невялікую падборку з 3-4 плакатаў. Пажадана падабраць іх змест з беларускамоўным суправаджэннем, з простым і лёгкім сюжэтам для ўспрымання. Добра, каб плакаты паведамлялі чацвёртакласнікам пра беражлівыя адносіны да навакольнага асяроддзя (зямлі, паветра), пра беражлівыя адносіны да лесу, птушак і жывёл. У час дэманстрацыі настаўнік пытаннямі дапамагае вучням правільна “прачытаць” асноўную думку, з якой мастак стварыў плакат.

|  |
| --- |
| 1. Хто адлюстраваны на першым плакаце?  2. Здагадайцеся, што за лічбы знаходзяцца пад абодвума вожыкамі.  3. Чаму, на вашу думку, так дрэнна выглядае адзін і той жа вожык праз дваццаць гадоў?  4. Якая асноўная думка закладзена мастаком на гэтым плакаце? *(Аўтар сваёй працай заклікае людзей беражліва адносіцца да жывёл і да навакольнай прыроды наогул.)* |

|  |
| --- |
| 1. Які момант з жыцця дзяцей адлюстраваў мастак на гэтым плакаце? *(Дзеці купаюцца ў вадзе.)*  2. Пра якое смецце паведамляецца ў надпісе на плакаце? *(Пра тое, якое людзі кінулі ў вадаём і якое знаходзіцца на яго дне: бляшанкі з-пад кансерваў, бутэлькі, веласіпеднае кола, шына і інш.)*  3. Чаму смецце можа паслужыць прычынай чужога гора? *(Пры купанні людзі могуць выпадкова атрымаць траўмы.)*  4. Да чаго заклікае гледача гэты плакат? *(Не забруджваць вадаёмы.)* |

|  |
| --- |
| 1. Уважліва прачытайце змест прыказкі. Пра якую “сяўбу” і “жніво” апавядае аўтар плаката? *(Такім чынам мастак выказвае сваё стаўленне да паводзін чалавека ў навакольным асяроддзі: “Чалавек, спыніся і не забруджвай! Не стварай небяспеку жыццю на Зямлі!”)* |

|  |
| --- |
| 1. Аб чым мастак просіць нас на чацвёртым плакаце? *(Аб беражлівых адносінах да лесу.)*  2. Ад чаго, на думку аўтара плаката, залежыць жыццё лесу? *(Ад звычайнай запалкі.)*  3. Ці можна пагадзіцца з мастаком? Чаму? |

|  |
| --- |
| 1. Уважліва разгледзьце змест гэтага плаката.  2. Да чаго падобны лясны масіў, адлюстраваны на плакаце? *(На лёгкія чалавека.)*  3. Чаму правае ад гледача “лёгкае” мае “разбіты” выгляд? *(Відаць, лес часткова высечаны і вывезены людзьмі.)*  4. Якія іншыя словы можна было б напісаць замест сказа “Беражыце прыроду!”? *(Лес — гэта лёгкія чалавека.)* |

|  |
| --- |
| 1. Ці спадабаўся вам змест шостага плаката? Чаму? *(Спадабаўся за ёмкую падачу асноўнай думкі — сябраваць з лесам, быць яго сябрам.)* |

У выніку калектыўнага “чытання” прадэманстраваных плакатаў вучні прыйдуць да высновы, што ўрок будзе прысвечаны экалагічнай тэме.

Паведамленне тэмы і задач заняткаў


У назве тэмы “Трэба быць на зямлі гаспадаром” прысутнічае слова ***гаспадар***. Што яно абазначае? Выслухаўшы меркаванні вучняў, настаўнік паведаміць, што слова ***гаспадар*** узнікла ад дзвюх асноў: ***Госпада***і ***дар***. Гаспадаром можна назваць чалавека, які мае і вядзе гаспадарку: дом, кватэру, сям’ю, пабудовы з жывёламі, пэўнае абсталяванне, інвентар, прадпрыемства; рэчы і прадметы, неабходныя для жыцця.

* Пра якую ***зямлю*** будзе весціся гаворка на ўроку? *(Пра тэрыторыю, якая знаходзіцца побач, бо слова* ***зямля*** *напісана з малой літары.)*

Асноўны змест урока

А) **Праверку дамашняга задання** прапануем ажыццявіць праз гульню “Літаратурная панарама”, якая дае магчымасць настаўніку не толькі вызначыць, наколькі якасна падрыхтаваныя да заняткаў вучні, але і развіваць у выхаванцаў аналітычнае бачанне — вызначаць персанажаў, час, месца падзей, тэматыку і асноўную думку самастойна прачытаных дома твораў.

На дошцы дэманструюцца аркушы з запісанымі загалоўкамі мастацкіх твораў:



Пасля гутаркі па пытаннях і выканання заданняў некаторыя карткі з загалоўкамі паступова прыбіраюцца з літаратурнай панарамы.

Пытанні і заданні да гульні:

1. Сярод прадстаўленых на “панараме” твораў ёсць вершы і проза. Размяркуйце іх адпаведна ў два слупкі. *(Прозай напісаны апавяданні Міколы Гамолкі* “*Васілёва бярозка” і Міколы Янчанкі* “*Як я расой лячыўся”. Астатнія — вершаваныя творы.)*

2. Назавіце два творы, у якіх паказаны пісьменніцкі клопат і беражлівыя адносіны герояў да птушак. *(Вершы Ніны Галіноўскай* “*Хата для шпакоў” і Аляксея Пысіна* “*Пісьмо птушак”.)*

*Пасля выканання гэтага задання настаўнік прыбірае з дошкі ці экрана загалоўкі названых твораў.*

3. У адным з твораў пісьменнік на ўласным вопыце з дзяцінства паказаў “гаючую сілу” прыроды для чалавека: яна лечыць людзей ад разнастайных хвароб. *(Апавяданне Міколы Янчанкі* “*Як я расой лячыўся).*

*Загаловак твора прыбіраецца.*

4. У якіх творах пісьменнікі вучаць свайго чытача беражліва адносіцца да дрэў і лесу? *(Мікола Гамолка* “*Васілёва бярозка”, Хведар Гурыновіч* “*Давайце пасадзім па дрэўцу”, Уладзімір Правасуд* “*Мядзведзевы забавы”, Язэп Пушча* “*Белавежа”.)*

Б) **Пашырэнне чытацкага кругагляду вучняў.** Рэкамендуем больш дэталёва папрацаваць са зместам верша Ніла Гілевіча “Сіняя пушча”.

З асобай пісьменніка вучні ўжо знаёміліся раней. Настаўнік паказвае партрэт і паведамляе некаторыя факты з жыцця Ніла Гілевіча:

|  |
| --- |
| *Нарадзіўся Ніл Гілевіч у прыгожых мясцінах Міншчыны. Яго ўзгоркавую Лагойшчыну называюць беларускай Швейцарыяй. Недалёка ад радзімы паэта знаходзіцца мемарыяльны комплекс на ўшанаванне памяці ахвяр фашызму — Хатынь.*  *На час дзяцінства Ніла Гілевіча таксама прыпала вайна. Яшчэ хлопчыкам яму давялося зведаць і голад, і холад.*  *Паэт Ніл Гілевіч пісаў свае творы на розныя тэмы: маці, радзімы, вайны, сэнсу чалавечага жыцця. Гучыць у яго паэзіі і тэма аховы прыроды. Да яе пісьменнік звярнуўся яшчэ ў 1960 годзе, калі напісаў верш “Сіняя пушча”.* |

Перад чытаннем варта напісаць на дошцы і пазнаёміць дзяцей з лексічным значэннем слоў ***га́ла*** і ***ба́бкі***. *(Гала — у народных гаворках: “голая, адкрытая мясцовасць”;* ***бабкі*** *— у некаторых вёсках Беларусі так называюцца падбярозавікі.)* Затым вучням прапануецца самастойна прачытаць твор з мэтавай устаноўкай вызначыць аўтарскі настрой і выказаць свае асабістыя ўражанні ад прачытанага. *(Настаўнік павінен выслухаць розныя думкі вучняў. Адны з іх скажуць пра радасныя эпізоды з маленства галоўнага героя верша, другія могуць адразу падагульніць: паэт заклікае берагчы прыроду і памнажаць яе багацці.)*

Пытанні для абмеркавання верша:

1) У пачатку твора апісваецца размова паміж маці і сынам.За што яна яго дакарае? *(Са зместу верша відаць, што сын даўно не быў дома, а таму і не ведае, што Сіняй пушчы не стала. Відаць, маці і дакарае яго за доўгую адсутнасць на радзіме.)*

2) Як сын успрыняў яе заўвагу? *(Паведамленне маці балюча ўразіла хлопца.)*

3) Знайдзіце ў вершы і прачытайце ўголас апісанне Сіняй пушчы, як яна выглядала ў гады дзяцінства героя верша і ссечанай. *(Чытаюцца радкі ад* “*Сіняй пушчы не стала!” і да слоў* “*Колькі срэбрана-светлых / Ручаёў абарвана!..”.)*

4) Чаму, на вашу думку, аўтар супрацьпаставіў гэтыя два пейзажы? *(Відаць, такім чынам Ніл Гілевіч хацеў мацней перадаць глыбокую ўсхваляванасць і боль душы галоўнага героя.)*

5) Пра якія вялікія страты ў жыцці людзей у сувязі са знішчэннем пушчы гаворыць паэт? *(Да страт можна аднесці народныя казкі і песні, музычныя гукі і ручайкі.)*

6) Да чаго заклікае аўтар сваім вершам? Знайдзіце ў творы радкі, у якіх асабліва ярка выражана гэтая думка. *(Ніл Гілевіч гаворыць пра яднанне чалавека з прыродай, пра пераемнасць пакаленняў, захаванне жыцця на зямлі. Вучнямі чытаюцца апошнія пяць строф. У апошняй страфе выражана асноўная думка: трэба адумацца і выправіць дапушчаную людзьмі памылку — пасадзіць новую пушчу.)*

В**) Абагульняючае слова настаўніка пра змест кніг на экалагічную тэму**, што прадстаўлены на выставе.

Кантрольна-ацэначны этап

Чацвёртакласнікам даецца магчымасць з дапамогай рэфлексіі самім ацаніць уласнае веданне ці няведанне тэмы заняткаў, убачыць сябе нібы збоку. Настаўнік выстаўляе дзецям адпаведныя адзнакі згодна з нормамі ацэнкі вынікаў вучэбнай дзейнасці вучняў па вучэбным прадмеце.

Дамашняе заданне

Да заключнага, дзявятага, урока пазакласнага чытання на тэму “Ішла вайна народная…” настаўнік рэкамендуе дзецям самастойна прачытаць змест мастацкіх твораў: Анатоля Астрэйкі “Плошча Перамогі”; Анатоля Грачанікава “Каля помніка партызанскай славы “Прарыў”; Аркадзя Куляшова “Над спаленай вёскай”; Янкі Маўра “Дом пры дарозе”, “Завошта”; Пімена Панчанкі “Дзеці вайны”; Івана Шамякіна “Алёша-разведчык”; Георгія Шыловіча “Была нядзеля…”.

РАЗДЗЕЛ. ЛЁС ЧАЛАВЕКА НА ВАЙНЕ

Урок 62. Мікола Чарняўскі. “Клятва Марата Казея”; Пятрусь Броўка. “А хіба ёсць, што забываюць?”

**ЗАДАЧЫ:** пашыраць слоўнікавы запас вучняў лексікай твораў; развіваць уменне маляваць словамі апісаныя паэтам карціны; працягваць развіваць уменне ацэньваць дзеянні і ўчынкі героя, складаць яго характарыстыку, вызначаць адносіны аўтара да яго; удасканальваць уменні выразна, правільна і асэнсавана чытаць уголас з захаваннем інтанацыі сказа, паўз, патрэбнага тону і тэмпу, перадаваць рытм пры чытанні; вучыць выяўляць сувязь верша Міколы Чарняўскага з рэальнымі гістарычнымі падзеямі краіны і трагічным лёсам Марата Казея; адзначыць мужнасць, гераізм і самаахвярнасць герояў Вялікай Айчыннай вайны, ушанаванне беларускім народам памяці пра сваіх вызваліцеляў ад нямецка-фашысцкіх захопнікаў.

**АБСТАЛЯВАННЕ:** партрэт Марата Казея; фотаздымак абеліска, узведзенага ў мясцовасці, дзе жывуць вучні.

Ход урока

Праверка дамашняга задання

Выступленні вучняў з падрыхтаваным разгорнутым адказам на творчае заданне (с. 93).

Работа з вершам Міколы Чарняўскага “Клятва Марата Казея”

1) Разгляд партрэта Марата Казея, узгадванне яго подзвігу;

2) самастойнае знаёмства з артыкулам, прысвечаным Марату Казею, асэнсаванне прачытанага па пытаннях настаўніка (рубрыка “Цікава ведаць”, с. 94).

Пытанні для рэпрадуктыўнай гутаркі па змесце артыкула:

* Што прымусіла Марата Казея і яго сястру Арыядну пайсці ў партызанскі атрад?
* Пры якіх абставінах загінуў падлетак Марат Казей? Чаму ён не здаўся ў варожы палон?
* Як сёння ўшаноўваецца памяць юнага героя?

Чытанне верша “Клятва Марата Казея” настаўнікам. Першасная ацэнка твора: адказ на пытанне 1 (с. 95).

Самастойнае перачытванне твора вучнямі: пошук адказу на пытанне 6 (с. 96).

Аналітычная работа з творам па пытаннях і заданнях 2–5, 7 (с. 95, 96). Вуснае маляванне карцін да верша. Выбарачнае чытанне з мэтай вызначэння рыс характару персанажа, асноўнай думкі верша. Выказванне чытацкіх адносін да героя і зместу твора, суаднясенне загалоўка з тэмай і асноўнай думкай. *(Адзначыць мужнасць, гераізм і самаахвярнасць героя, ушанаванне беларускім народам памяці пра яго.)*

Адпрацоўка выразнага чытання верша: удасканальванне ўмення выразна, правільна і асэнсавана чытаць уголас з захаваннем інтанацыі сказа, паўз, патрэбнага тэмпу, рытму.

Работа з вершам Петруся Броўкі “А хіба ёсць, што забываюць?”

1) Настаўнік праецыруе на экран ці дошку фотаздымак ***абеліска***, прапануе вучням назваць яго адпаведным словам. Добра, каб была прадэманстравана выява менавіта таго помніка, які, магчыма, знаходзіцца ў мясцовасці, дзе жывуць дзеці. Самастойнае чытанне зместу рубрыкі “Слоўнік” (с. 97): тлумачэнне лексічнага значэння слова *абеліск*, складанне са словам сказаў.

2) Гутарка па пытаннях:

* Ці знаёма вам выява гэтага абеліска? Дзе і калі вы бачылі гэты помнік?
* У гонар каго ці чаго ён устаноўлены менавіта ў нашай мясцовасці?
* Што вы ведаеце пра людзей, якія тут пахаваны?

Слухаюцца выступленні вучняў пра абеліск, устаноўлены ў тым населеным пункце, дзе яны жывуць.

Чытанне верша “А хіба ёсць, што забываюць?” настаўнікам. Выказванне вучнямі першаснага ўражання ад верша: адказ на пытанне 1 (с. 98).

Самастойнае перачытванне верша вучнямі з мэтай адказу на пытанне 2.

Аналітычная работа з творам па пытаннях і заданнях 3–8 (с. 98). Выбарачнае чытанне з мэтай вызначэння галоўнага героя, учынкаў і іх прычын, асноўнай думкі.

Падрыхтоўка да выразнага чытання: выпрацоўка ўмення правільна інтанаваць сказы, расстаўляць паўзы з апорай на знакі прыпынку, захоўваць інтанацыю, адпаведны тон, тэмп і настрой (заданне 9, с. 98).

Знаёмства і асэнсаванне інфармацыі з рубрыкі “Цікава ведаць” (с. 99).

Работа па заданнях рубрык “Творчае заданне” і “Работа ў парах (групах)”.

Дамашняе заданне

Падрыхтаваць выразнае чытанне абодвух вершаў.

Падвядзенне вынікаў урока

* Чаму людзі павінны захоўваць памяць пра герояў і ахвяр Вялікай Айчыннай вайны?